Jätedirektiivien muuttaminen

Teknologiateollisuus pitää komission 2.12.2015 antamaan kiertotalouspakettia ja siihen liittyviä jätedirektiivejä tervetulleina ja uudistettuna merkittävästi parempana kuin mitä aikaisemmat komission esitykset olivat. Valtioneuvosto on valmistellut jätedirektiivi esitykseen liittyen u-kirjeen, jonka valmisteluun myös sidosryhmät ovat voineet osallistua. Valtioneuvoston linjaukset ovat pääsääntöisesti kannatettavia.

Teknologiateollisuuden huomioita

Näemme, että lainsäädäntöuudistuksen **tavoitteena nyt ja myöhemmin tulisi olla selkeämmin resurssilainsäädäntö, joka mahdollistaa uudelleenkäytön ja muun hyötykäytön myös toimijoiden välillä.** Kannatamme lämpimästi EU:n ja Suomen kannassa linjausta, että uudelleenkäyttö lasketaan kierrätykseen. Näemme **mahdollisuuksia uusien polttoaineiden tuotannossa sekä materiaalien hyötykäytössä uusien tuotteiden teollisessa valmistuksessa**. Tässä sivutuotteen käsitteen määrittelyn väljentäminen sekä end-of-waste -määrittelyjen mahdollistaminen ovat avainroolissa. Komission esitys heittää pallon määrittelyissä jäsenvaltioille (mahdollisuus teknisissä määräyksissä notifioida). Tähän **tarvitaan mielellään EU:lta yhteisesti määriteltyä selkeämpää ohjeistusta ja esimerkkejä sekä lisäksi myös kansallista menettelyä, jolla jätestatuksen päättyminen voidaan nykyistä joustavammin toteuttaa ja siten mahdollistaa materiaalin hyödyntäminen mahdollista toimipaikkakohtaista lupaa laajemmin**. Standardien ja laatusertifikaattien luominen hyödynnettävissä oleville materiaalivirroille on kannatettava asia. **Kierrätysmateriaaleille on tärkeää luoda kysyntää** mm. priorisoimalla niitä julkisissa hankinnoissa sekä ottamalla kaavoituksessa huomioon materiaalien käyttö ja varastointi.

Elektroniikkajätettä kulkeutuu nykyään EU:n ulkopuolelle sisältäen paljon arvokkaita raaka-aineita. Kannatamme komission pyrkimystä tukkia nykyinen hallitsematonkin raaka-ainevuoto. Teknologiateollisuus panostaa elektroniikkaromun hyödyntämisen edistämiseen yhteisellä selvityshankkeella ja pilotoinnilla. Esitämme **EU-lainsäädäntöön selkeää kirjausta siitä, että myös muut toimijat kuin tuottajavastuun piirissä olevat joutuisivat raportoimaan viranomaiselle kerätyn elektroniikkaromun määrän ja tämä kirjattaisiin osaksi kierrätystä.**

EU:n lainsäädäntö ei tunnista **metallia pysyvänä (kiertävänä) materiaalina**. Metallit kiertävät jo nykyisin hyvin niiden arvon takia. Keräystä ja kiertoa voisi edelleen tehostaa, jos kierron asema nähtäisiin kokonaisuutena.

Komissio esittää analyysin laatimista kemikaali- ja jätelainsäädännön yhteensovittamiseksi vuoden 2017 aikana. Kiertotalouden näkökulman saaminen mukaan ko. lainsäädäntöihin onkin avainkysymys materiaalikiertojen mahdollistamiseksi. Näemme, että **teollisissa prosesseissa voidaan varmistaa materiaalien laatu ja riskien hallinta, jolloin kategorisia kieltoja ainerajoituksista tulisi määritellä harkiten ja riskiperusteisesti ottaen huomioon materiaalien käsittelytavat ja käyttötarkoitukset**. Esimerkiksi kierrätysmetalli voi sisältää lyijyä pieniä määriä. Liian alhainen raja-arvo lyijypitoisuudelle metalliseoksissa heikentäisi metallien kierrätystä. Terveysvaikutuksia kuvaa paremmin mittaaminen biosaatavuutena tai liukoisuutena.

Komissio esittää taloudellisten ohjauskeinojen käyttöä jätehierarkian toimeenpanon tehostamiseen. Teknologiateollisuus näkee jätehierarkiaan kannustavan toimintaympäristön tärkeänä ja siksi esteitä tulisi purkaa. Tuemme valtioneuvoston linjauksia joustojen tarpeesta olosuhteiden ja elinkaarilaskennan perusteella. Taloudelliset ohjauskeinot eivät tulisi kattaa luonnonvaraveroja mutta julkisessa hankinnassa voitaisiin edistää nykyistä vahvemmin uusiomateriaalien käyttöä.

Lisätiedot: Jouni.Lind@tegnologiateollisuus.fi p. 050 521 3305